בראשית פרק כז-כח: בִּרְכוֹת יצחק ליעקב ועשו

מבוא

פרקים כז ותחילת כח עוסקים בסיפור ברכות יצחק לבניו, ההתחזות של יעקב לעשיו על פי מצוות של רבקה, ותגובתם של יצחק ועשיו כאשר מתברר להם שיעקב לקח במרמה את הברכה של עשיו, ולבסוף בריחתו של יעקב לחרן וברכת הדרך, שיעקב מקבל מאביו, לפני יציאתו לחרן.

שאלה מכוונות למידה

א. מהי משמעות הנבואה שקבלה רבקה?

ב. מדוע מבקש יצחק לברך את עשיו?

ג. מדוע לא מדברת רבקה עם יצחק על תוכניתה?

ד. האם אישר יצחק את ברכתו ליעקב?

ה. מהי הברכה שהייתה מיועדת לכל בן לכתחילה? מה ניתן ללמוד מכך על רצונו של יצחק?

|  |
| --- |
| עשו, וברכת יצחק |

בראשית כו

(לד) וַיְהִי עֵשָׂו בֶּן אַרְבָּעִים שָׁנָה וַיִּקַּח אִשָּׁה אֶת יְהוּדִית בַּת בְּאֵרִי הַחִתִּי וְאֶת בָּשְׂמַת בַּת אֵילֹן הַחִתִּי:

(לה) וַתִּהְיֶיןָ מֹרַת רוּחַ לְיִצְחָק וּלְרִבְקָה: ס

בראשית כז

(א) וַיְהִי כִּי זָקֵן יִצְחָק וַתִּכְהֶיןָ עֵינָיו מֵרְאֹת וַיִּקְרָא אֶת עֵשָׂו בְּנוֹ הַגָּדֹל וַיֹּאמֶר אֵלָיו בְּנִי וַיֹּאמֶר אֵלָיו הִנֵּנִי:

(ב) וַיֹּאמֶר הִנֵּה נָא זָקַנְתִּי לֹא יָדַעְתִּי יוֹם מוֹתִי:

(ג) וְעַתָּה שָׂא נָא כֵלֶיךָ תֶּלְיְךָ וְקַשְׁתֶּךָ וְצֵא הַשָּׂדֶה וְצוּדָה לִּי צָיִד:

(ד) וַעֲשֵׂה לִי מַטְעַמִּים כַּאֲשֶׁר אָהַבְתִּי וְהָבִיאָה לִּי וְאֹכֵלָה בַּעֲבוּר תְּבָרֶכְךָ נַפְשִׁי בְּטֶרֶם אָמוּת:

האם יצחק ידע שעשו רשע?

|  |  |
| --- | --- |
| **בראשית כז, א**  וַיְהִי כִּי זָקֵן יִצְחָק **וַתִּכְהֶיןָ עֵינָיו מֵרְאֹת**... | **בראשית כה, כח**  וַיֶּאֱהַב יִצְחָק אֶת עֵשָׂו **כִּי צַיִד בְּפִיו** |
| ⭘ **רש"י**  ותכהין - בעשנן של אלו (הכוונה לנשות עשו, שהיו מקטירות לעבודה זרה, ועשן זה הביא לעיוורונו של יצחק). | **רש"י**  יודע ציד - לצוד ולרמות את אביו בפיו, ושואלו 'אבא היאך מעשרין את המלח ואת התבן?', כסבור אביו שהוא מדקדק במצות. |

1. **עיין בפסוקים של סוף פרק כו ותחילת פרק כה ובדברי רש"י, וענה:**

**א. מדוע כהו עיניו של יצחק? על איזו כלל פרשני מבסס רש"י את פירושו?**

**ב. מה ההבדל בין פירושו של רש"י בפרקינו (כז, א), לבין הפירוש של רש"י שלמדנו בפרק כה פסוק כח?**

****רמב"ן בראשית כז כא****

**...כי לא היה עשו רשע בעיני אביו...**

**שים לב, בניגוד לרש"י (כז, ה) ופרשנים נוספים, לפי הרמב"ן יצחק לא ידע שעשו רשע.**

מדוע מבקש יצחק לברך את עשיו?

**השאלה המרכזית שניצבת בתחילת פרק כז היא, מדוע מבקש יצחק לברך את עשיו? שאלה זו קשה אף יותר לפי הגישה של רוב הפרשנים (ובניגוד לשיטת הרמב"ן) שיצחק היה מודע לכך שעשיו היה רשע. לפניך שני הסברים שונים העונים לשאלה זו.**

****רמב"ן בראשית כז****

(ד) היה בדעתו לברך אותו שיזכה הוא ב**"ברכת אברהם"** לנחול את הארץ, ולהיות הוא בעל הברית לה' כי הוא הבכור.

(טו) ...כי המנהג במולידים להכיר (להעדיף) את הבכור - בברכה ובכבוד ובמתן.

(כא) ...כי לא היה עשו רשע בעיני אביו**...**

רש"ר הירש, סוף הקדמתו למעשה הברכות

שני בניו של יצחק ייצגו שני יסודות בביתו, **עשיו את הכוח החומרי, יעקב את הכוח הרוחני**. יודע היה יצחק כי האומה זקוקה לשני הכיוונים. אף הוא כנראה ידע את הנבואה, כי הרב (הגדול) בכוחו החומרי יעבוד לצעיר ולחלש ממנו: 'ורב יעבוד צעיר'. אך כסבור היה יצחק שעשיו ויעקב יקיימו את תעודת אברהם בכוחות משותפים, בלב אחים ומתוך השלמה הדדית. לפיכך הועיד לעשיו ברכה בעלת תוכן חומרי, וברכה רוחנית היתה שמורה עמו ליעקב...

אולם מבית לבן ידעה רבקה את הקללה שבפיצול זה, ידעה מניסיונה שהחומר יהיה לברכה וישועה רק בבית שרוח אברהם מפעמת בו, רק בידו של זה שרוחו של אברהם מדריכה אותו. היא היטיבה לראות: החומר שאין עמו רוח, היה בעיניה קללה, את הברכה ראתה רק בלתי מחולקת, יורדת על ראשו של אחד.

1. **עיין בדבריהם של רמב"ן ורש"ר הירש, וענה על שתי השאלות הבאות לפי כל אחד מן הפירושים:**

**א.** מדוע מבקש יצחק לברך את עשיו?

ב. באיזו ברכה מבקש יצחק לברך את עשיו?

****תוכנן של הברכות****

**בטבלה שלפניך מבואות שתי ברכות בהן יצחק ברך את יעקב: הראשונה זו הברכה שיצחק תכנן לברך בה את עשיו - ובפועל יעקב קיבל אותה בעקבות מעשה ההתחזות שלו. השנייה זו הברכה שיצחק ברך את יעקב לפני יציאתו לחרן - ברכה זו יצחק ידע בוודאות שיעקב לפניו וייעד אותה מלכתחילה ליעקב.**

|  |  |
| --- | --- |
| **הברכה שייעד יצחק לעשו**  (ובפועל זכה בה יעקב) | **הברכה שקיבל יעקב מיצחק לפני צאתו לחרן**  (ואותה ייעד מראש ליעקב) |
| **בראשית כ"ז, כח-כט**  וְיִתֶּן לְךָ הָאֱ-לֹקים  מִטַּל הַשָּׁמַיִם וּמִשְׁמַנֵּי הָאָרֶץ וְרֹב דָּגָן וְתִירשׁ:  יַעַבְדוּךָ עַמִּים וְיִשְׁתַּחֲווּ לְךָ לְאֻמִּים  הֱוֵה גְבִיר לְאַחֶיךָ וְיִשְׁתַּחֲווּ לְךָ בְּנֵי אִמֶּךָ  אֹרֲרֶיךָ אָרוּר וּמְבָרֲכֶיךָ בָּרוּךְ: | **בראשית כ"ח, ג-ד**  וְאֵל שַׁדַּי יְבָרֵךְ אֹתְךָ  וְיַפְרְךָ וְיַרְבֶּךָ וְהָיִיתָ לִקְהַל עַמִּים:  וְיִתֶּן לְךָ אֶת בִּרְכַּת אַבְרָהָם  לְךָ וּלְזַרְעֲךָ אִתָּךְ לְרִשְׁתְּךָ אֶת אֶרֶץ מְגֻרֶיךָ  אֲשֶׁר נָתַן אֱלֹקים לְאַבְרָהָם: |

1. **עיין בשתי הברכות שברך יצחק את יעקב, וענה:**

**א. באילו שני דברים עיקריים ברך יצחק את יעקב בברכה הראשונה (בברכה שהייתה מיועדת לעשו)?**

**ב. באילו שני דברים עיקריים ברך יצחק את יעקב בברכה השנייה (בברכה שמלכתחילה הייתה מיועדת ליעקב)?**

**ג. מה ההבדל העיקרי בין שתי הברכות, ומה ניתן ללמוד מההשוואה הזו?**

**ד.** למי מהפירושים שקראנו בשאלה 2 אפשר להביא סיוע מהשוואה זו, ולמי לא? נמק.

****מדוע פועלת רבקה נגד תכניתו של יצחק?****

בראשית כה

(כב) וַיִּתְרֹצֲצוּ הַבָּנִים בְּקִרְבָּהּ וַתֹּאמֶר אִם כֵּן לָמָּה זֶּה אָנֹכִי וַתֵּלֶךְ לִדְרֹשׁ אֶת ה':

(כג) וַיֹּאמֶר ה' לָהּ שְׁנֵי גוֹיִם בְּבִטְנֵךְ וּשְׁנֵי לְאֻמִּים מִמֵּעַיִךְ יִפָּרֵדוּ וּלְאֹם מִלְאֹם יֶאֱמָץ **וְרַב יַעֲבֹד צָעִיר**:

בראשית כז, יג

וַתֹּאמֶר לוֹ אִמּוֹ **עָלַי קִלְלָתְךָ בְּנִי** אַךְ שְׁמַע בְּקֹלִי וְלֵךְ קַח לִי:

רשב"ם בראשית כז, יג

עָלַי קִלְלָתְךָ בְּנִי - כי הייתה בוטחת במה שאמר לה הקב"ה: "ורב יעבד צעיר".

1. קרא את הפסוקים ואת פירוש רשב"ם, וכתוב מדוע פעלה רבקה נגד תכניתו של יצחק, ועוד דחפה את יעקב לפעול בערמה?

* ****רמב"ן בראשית כז, ד****

**ונראה שלא הגידה רבקה לו (ליצחק) מעולם, הנבואה אשר אמר ה' לה - "ורב יעבוד צעיר". כי איך היה יצחק עובר את פי ה', והיא לא תצלח?!**

**והנה מתחלה לא הגידה לו (1) דרך מוסר וצניעות - כי "ותלך לדרוש את ה' " שהלכה בלא רשות יצחק (בלא לומר ליצחק). או שאמרה: 'אין אנכי צריכה להגיד נבואה לנביא כי הוא גדול מן המגיד לי'.**

**ועתה לא רצתה לאמר לו (2) 'כך הוגד לי מאת ה' טרם לְדָתִי' כי אמרה (לעצמה): 'באהבתו אותו (את עשיו) לא יברך יעקב ויניח הכל בידי שמים'. והיא ידעה כי בסבת זה (בסיבת המעשה אשר תעשה עתה) - יתְבָּרֵך יעקב מפיו בלב שלם ונפש חפצה.**

**(3) או הם סבות מאת ה' כדי שיתברך יעקב, וגם עשו בברכת החרב, ולו לבדו נתכנו עלילות (ה' לבדו סיבב שכך יתרחשו הדברים).**

1. לפי הרמב"ן, מדוע לא שיתפה רבקה את יצחק בדעותיה, ומדוע לא גלתה לו את הנבואה? **(3 הסברים)**

****מה היה יחסו של יעקב לציוויה של רבקה?****

****בראשית כז****

**(ו) וְרִבְקָה אָמְרָה אֶל יַעֲקֹב בְּנָהּ לֵאמֹר הִנֵּה שָׁמַעְתִּי אֶת אָבִיךָ מְדַבֵּר אֶל עֵשָׂו אָחִיךָ לֵאמֹר:**

**(ז) הָבִיאָה לִּי צַיִד וַעֲשֵׂה לִי מַטְעַמִּים וְאֹכֵלָה וַאֲבָרֶכְכָה לִפְנֵי ה' לִפְנֵי מוֹתִי:**

**(ח) וְעַתָּה בְנִי שְׁמַע בְּקֹלִי לַאֲשֶׁר אֲנִי מְצַוָּה אֹתָךְ:**

**(ט) לֶךְ נָא אֶל הַצֹּאן וְקַח לִי מִשָּׁם שְׁנֵי גְּדָיֵי עִזִּים טֹבִים וְאֶעֱשֶׂה אֹתָם מַטְעַמִּים לְאָבִיךָ כַּאֲשֶׁר אָהֵב:**

**(י) וְהֵבֵאתָ לְאָבִיךָ וְאָכָל בַּעֲבֻר אֲשֶׁר יְבָרֶכְךָ לִפְנֵי מוֹתוֹ:**

**(יא) וַיֹּאמֶר יַעֲקֹב אֶל רִבְקָה אִמּוֹ הֵן עֵשָׂו אָחִי אִישׁ שָׂעִר וְאָנֹכִי אִישׁ חָלָק:**

**(יב) אוּלַי יְמֻשֵּׁנִי אָבִי וְהָיִיתִי בְעֵינָיו כִּמְתַעְתֵּעַ וְהֵבֵאתִי עָלַי קְלָלָה וְלֹא בְרָכָה:**

**(יג) וַתֹּאמֶר לוֹ אִמּוֹ עָלַי קִלְלָתְךָ בְּנִי אַךְ שְׁמַע בְּקֹלִי וְלֵךְ קַח לִי:**

1. על פי הפשט, ממה חושש יעקב, וכיצד משכנעת אותו רבקה?

* אונקלוס בראשית כז, יג

ואמרת ליה אמיה עלי אתאמר בנבואה דלא ייתון לוטיא עלך ברי.

(אמרה לו אימו: נאמר לי בנבואה שלא תהיה קללה עליך, בני).

* אור החיים כז, ט

שמע בקולי - פירוש, הגם שיש בדברים אלו כגניבת הדעת, עם כל זה יש לך לשמוע בקולי. פירוש, מלבד חיוב מצות כיבוד אב ואם שהיא מצות עשה, **גם היא נביאה**, וכתיב בדברי נביא אמת (דברים יח, טו) "אליו תשמעון". (מדובר בנביא שהורה בהוראת שעה לעבור על אחת ממצוות התורה) לזה אמרה 'שמע בקולי'. וכבר כתבנו שיצטדק (יהיה צודק) נביא באומרו לעבור על מצוה ממצות התורה **לפי שעה**.

1. **לפי אונקלוס ואור החיים, כיצד משכנעת רבקה את יעקב לפעול בערמה?**

****תגובת יעקב לדברי השכנוע של רבקה****

**בראשית פרק כז**

**(יד) וַיֵּלֶךְ וַיִּקַּח וַיָּבֵא לְאִמּוֹ וַתַּעַשׂ אִמּוֹ מַטְעַמִּים כַּאֲשֶׁר אָהֵב אָבִיו:**

**(טו) וַתִּקַּח רִבְקָה אֶת בִּגְדֵי עֵשָׂו בְּנָהּ הַגָּדֹל הַחֲמֻדֹת אֲשֶׁר אִתָּהּ בַּבָּיִת וַתַּלְבֵּשׁ אֶת יַעֲקֹב בְּנָהּ הַקָּטָן:**

**(טז) וְאֵת עֹרֹת גְּדָיֵי הָעִזִּים הִלְבִּישָׁה עַל יָדָיו וְעַל חֶלְקַת צַוָּארָיו:**

**(יז) וַתִּתֵּן אֶת הַמַּטְעַמִּים וְאֶת הַלֶּחֶם אֲשֶׁר עָשָׂתָה בְּיַד יַעֲקֹב בְּנָהּ:**

1. **האם יעקב עשה כמצות אימו, ברצון או בחוסר רצון? הבא שתי ראיות מן הכתוב לתשובתך.**

****בראשית רבה (וילנא) פרשת תולדות פרשה סה****

**"וילך ויקח ויבא לאמו" -** אנוס וכפוף ובוכה**.**

1. **על מה מבסס המדרש שיעקב עשה את דברי אימו** כ"אנוס וכפוף ובוכה"?

|  |
| --- |
| [המפגש בין יעקב ליצחק](http://lilmod.cet.ac.il/ShowItem.aspx?ItemID=a23266bf-3886-4795-a7d4-e7c165b95cb5&lang=HEB) |

בראשית כז

(יח) וַיָּבֹא אֶל אָבִיו וַיֹּאמֶר אָבִי וַיֹּאמֶר הִנֶּנִּי מִי אַתָּה בְּנִי:

(יט) וַיֹּאמֶר יַעֲקֹב אֶל אָבִיו אָנֹכִי עֵשָׂו בְּכֹרֶךָ עָשִׂיתִי כַּאֲשֶׁר דִּבַּרְתָּ אֵלָי קוּם נָא שְׁבָה וְאָכְלָה מִצֵּידִי בַּעֲבוּר תְּבָרֲכַנִּי נַפְשֶׁךָ:

(כ) וַיֹּאמֶר יִצְחָק אֶל בְּנוֹ מַה זֶּה מִהַרְתָּ לִמְצֹא בְּנִי וַיֹּאמֶר כִּי הִקְרָה ה' אֱלֹהֶיךָ לְפָנָי:

(כא) וַיֹּאמֶר יִצְחָק אֶל יַעֲקֹב גְּשָׁה נָּא וַאֲמֻשְׁךָ בְּנִי הַאַתָּה זֶה בְּנִי עֵשָׂו אִם לֹא:

(כב) וַיִּגַּשׁ יַעֲקֹב אֶל יִצְחָק אָבִיו וַיְמֻשֵּׁהוּ וַיֹּאמֶר הַקֹּל קוֹל יַעֲקֹב וְהַיָּדַיִם יְדֵי עֵשָׂו:

(כג) וְלֹא הִכִּירוֹ כִּי הָיוּ יָדָיו כִּידֵי עֵשָׂו אָחִיו שְׂעִרֹת וַיְבָרְכֵהוּ:

(כד) וַיֹּאמֶר אַתָּה זֶה בְּנִי עֵשָׂו וַיֹּאמֶר אָנִי:

(כה) וַיֹּאמֶר הַגִּשָׁה לִּי וְאֹכְלָה מִצֵּיד בְּנִי לְמַעַן תְּבָרֶכְךָ נַפְשִׁי וַיַּגֶּשׁ לוֹ וַיֹּאכַל וַיָּבֵא לוֹ יַיִן וַיֵּשְׁתְּ:

(כו) וַיֹּאמֶר אֵלָיו יִצְחָק אָבִיו גְּשָׁה נָּא וּשְׁקָה לִּי בְּנִי:

(כז) וַיִּגַּשׁ וַיִּשַּׁק לוֹ וַיָּרַח אֶת רֵיחַ בְּגָדָיו וַיְבָרֲכֵהוּ וַיֹּאמֶר רְאֵה רֵיחַ בְּנִי כְּרֵיחַ שָׂדֶה אֲשֶׁר בֵּרֲכוֹ ה':

(כח) וְיִתֶּן לְךָ הָאֱלֹהִים מִטַּל הַשָּׁמַיִם וּמִשְׁמַנֵּי הָאָרֶץ וְרֹב דָּגָן וְתִירֹשׁ:

(כט) יַעַבְדוּךָ עַמִּים וְיִשְׁתַּחֲווּ לְךָ לְאֻמִּים הֱוֵה גְבִיר לְאַחֶיךָ וְיִשְׁתַּחֲווּ לְךָ בְּנֵי אִמֶּךָ אֹרְרֶיךָ אָרוּר וּמְבָרֲכֶיךָ בָּרוּךְ:

1. **בפסוקים יח-כד עולה שיצחק חושד שהעומד לפני איננו עשיו, עיין בפסוקים וענה:**

**א. לפי הפשט, הבא שלוש ראיות מן הפסוקים, שיצחק חשד שהעומד לפני איננו עשו אלא יעקב.**

**ב. לפי הפשט, מה הסיבה שגרמה ליצחק לחשוד שהעומד לפניו איננו עשיו?**

****רש"י בראשית כז, כא-כב****

גְּשָׁה נָּא וַאֲמֻשְׁךָ **- אמר יצחק בלבו אין דרך עשו להיות שם שמים שגור בפיו, וזה אמר "כי הקרה ה' אלהיך"( פס' כ).**

קוֹל יַעֲקֹב **- שמדבר בלשון תחנונים "קום נא" (פס' יט), אבל עשו בלשון קנטוריא דבר "יקום אבי" (פס' לא).**

1. **אילו שתי ראיות נוספות מוסיף רש"י לסיבות שגרמו ליצחק לחשוד שהעומד לפניו איננו עשיו.**

כיצד יש להבין את תשובות יעקב לשאלות אביו?

בראשית כז, יח-כד

וַיָּבֹא אֶל אָבִיו,

וַיֹּאמֶר: אָבִי,

וַיֹּאמֶר: הִנֶּנִּי, מִי אַתָּה בְּנִי?

וַיֹּאמֶר יַעֲקֹב אֶל אָבִיו: **אָנֹכִי עֵשָׂו בְּכֹרֶךָ עָשִׂיתִי כַּאֲשֶׁר דִּבַּרְתָּ...**

וַיֹּאמֶר: אַתָּה זֶה בְּנִי עֵשָׂו?

וַיֹּאמֶר: **אָנִי**.

1. **עיין בדו-שיח שמתנהל בין יצחק ליעקב בפסוקים יח-כד, ובדברי הפרשנים שלפניך, והסבר בטבלה, לפי כל שיטה פרשנית,** כיצד יש להבין את תשובות יעקב לשאלות אביו? **והאם יעקב שיקר?**

|  |  |  |  |
| --- | --- | --- | --- |
|  | **אור החיים** | **רש"י** | **חזקוני** |
|  | "אנכי עשו בכורך" - פירושו: להיות שקנה הבכורה מעשיו, הנה הוא נעשה עשיו לצד בחינת הבכורה, כי לא יקראו עשיו בכורו. ואומרו: "עשיתי כאשר דברת אלי" - פירוש כי טעם שציווה לעשו הוא כי הוא בנו הבכור, וכיון שנטל הבכורה, כאילו הדבר בא אלי | אנכי עשו בכורך - אנכי המביא לך, ועשיו הוא בכורך.  עשיתי - כמה דברים כאשר דברת אלי.  ויאמר אני - לא אמר "אני עשו", אלא "אני". | אנכי עשו בכורך - יש מפרשים שלפי צורך שעה אפשר לשנות הדיבור, כגון אברהם "אמרי לי אחי הוא"... |
| **א. האם יעקב שיקר?** |  |  |  |
| **ב. כיצד יש להבין את תשובות יעקב לשאלות אביו?** |  |  |  |

****תגובת יצחק כשהתברר לו שהוא בירך את יעקב ולא את עשיו****

****בראשית כז****

**(ל) וַיְהִי כַּאֲשֶׁר כִּלָּה יִצְחָק לְבָרֵךְ אֶת יַעֲקֹב וַיְהִי אַךְ יָצֹא יָצָא יַעֲקֹב מֵאֵת פְּנֵי יִצְחָק אָבִיו וְעֵשָׂו אָחִיו בָּא מִצֵּידוֹ:**

**(לא) וַיַּעַשׂ גַּם הוּא מַטְעַמִּים וַיָּבֵא לְאָבִיו וַיֹּאמֶר לְאָבִיו יָקֻם אָבִי וְיֹאכַל מִצֵּיד בְּנוֹ בַּעֲבֻר תְּבָרֲכַנִּי נַפְשֶׁךָ:**

**(לב) וַיֹּאמֶר לוֹ יִצְחָק אָבִיו מִי אָתָּה וַיֹּאמֶר אֲנִי בִּנְךָ בְכֹרְךָ עֵשָׂו:**

**(לג) וַיֶּחֱרַד יִצְחָק חֲרָדָה גְּדֹלָה עַד מְאֹד**

**וַיֹּאמֶר מִי אֵפוֹא הוּא הַצָּד צַיִד וַיָּבֵא לִי וָאֹכַל מִכֹּל בְּטֶרֶם תָּבוֹא וָאֲבָרֲכֵהוּ גַּם בָּרוּךְ יִהְיֶה:**

**(לד) כִּשְׁמֹעַ עֵשָׂו אֶת דִּבְרֵי אָבִיו וַיִּצְעַק צְעָקָה גְּדֹלָה וּמָרָה עַד מְאֹד וַיֹּאמֶר לְאָבִיו בָּרֲכֵנִי גַם אָנִי אָבִי:**

**(לה) וַיֹּאמֶר בָּא אָחִיךָ בְּמִרְמָה וַיִּקַּח בִּרְכָתֶךָ:**

**(לו) וַיֹּאמֶר הֲכִי קָרָא שְׁמוֹ יַעֲקֹב וַיַּעְקְבֵנִי זֶה פַעֲמַיִם אֶת בְּכֹרָתִי לָקָח וְהִנֵּה עַתָּה לָקַח בִּרְכָתִי וַיֹּאמַר הֲלֹא אָצַלְתָּ לִּי בְּרָכָה:**

**(לז) וַיַּעַן יִצְחָק וַיֹּאמֶר לְעֵשָׂו**

**הֵן גְּבִיר שַׂמְתִּיו לָךְ וְאֶת כָּל אֶחָיו נָתַתִּי לוֹ לַעֲבָדִים וְדָגָן וְתִירֹשׁ סְמַכְתִּיו וּלְכָה אֵפוֹא מָה אֶעֱשֶׂה בְּנִי:**

**(לח) וַיֹּאמֶר עֵשָׂו אֶל אָבִיו הַבְרָכָה אַחַת הִוא לְךָ אָבִי בָּרֲכֵנִי גַם אָנִי אָבִי וַיִּשָּׂא עֵשָׂו קֹלוֹ וַיֵּבְךְּ:**

**(לט) וַיַּעַן יִצְחָק אָבִיו וַיֹּאמֶר אֵלָיו הִנֵּה מִשְׁמַנֵּי הָאָרֶץ יִהְיֶה מוֹשָׁבֶךָ וּמִטַּל הַשָּׁמַיִם מֵעָל:**

**(מ) וְעַל חַרְבְּךָ תִחְיֶה וְאֶת אָחִיךָ תַּעֲבֹד וְהָיָה כַּאֲשֶׁר תָּרִיד וּפָרַקְתָּ עֻלּוֹ מֵעַל צַוָּארֶךָ:**

1. **עיין בפסוק לג, וענה:**

**א. מהי התגובה הכפולה של יצחק כשהתברר לו שהוא בירך את יעקב ולא את עשיו?**

**ב. מה הקושי בתגובה הכפולה של יצחק?**

****רמב"ן בראשית כז, לג****

**בטרם תבא ואברכהו גם ברוך יהיה - אין דרך החרד "חרדה גדולה עד מאד" וצועק 'מי הוא אשר רמני לברך אותו', שישלים צעקתו לאמר מיד "גם ברוך יהיה", אבל היה ראוי שיקללהו?!...**

**טעמו (פירושו) "וגם ברוך יהיה" - על כרחי, שאי אפשר לי להעביר הברכה ממנו, כי מאז שברך אותו ידע ברוח הקדש שחלה ברכתו עליו. וזהו טעם (הפירוש) ה"חרדה הגדולה" אשר חרד - כי ידע שאִבֶד בנו האהוב לו, (את) ברכתו לעולם. זה טעם (הפירוש) "בא אחיך במרמה" - כי אחר שאמר "מי איפוא", נתן דעתו שהבא אליו היה יעקב, שאי אפשר שתחול הברכה (אלא) רק בזרעו.**

1. **לפי הרמב"ן, כיצד יש לפרש את התגובה הכפולה והסותרת של יצחק?**

****זעקתו של עשיו****

* ****מדרש רבה****, ****פרשת תולדות פרשה סז****

כשמע עשו את דברי אביו "ויצעק צעקה גדולה ומרה" וגו'. אמר ר' חנינה כל מי שאומר הקדוש ברוך הוא וותרן הוא יתוותרון מעיו, אלא (ה') מאריך רוחו. זעקה אחת הזעיק יעקב לעשו, והיכן נפרע לו? בשושן הבירה שנאמר (על מרדכי) "ויזעק זעקה גדולה ומרה" וגו' (אסתר ד, א)

1. **שאלה למחשבה:** לעיל ראינו פרשנים המסבירים שיעקב נהג כשורה כאשר הוא לקח את הברכה מעשהו, כיצד פירושים אלו מסתדרים עם מדרש רבה?

****מה בין הברכה שקיבל יעקב לברכה שקיבל לעשו?****

|  |  |
| --- | --- |
| **הברכה שקיבל יעקב (פס' כח-כט)** | **הברכה שקיבל עשו (פס' לט-מ)** |
| וְיִתֶּן לְךָ הָאֱלֹקים  מִטַּל הַשָּׁמַיִם וּמִשְׁמַנֵּי הָאָרֶץ  וְרֹב דָּגָן וְתִירשׁ:  יַעַבְדוּךָ עַמִּים וְיִשְׁתַּחֲווּ לְךָ לְאֻמִּים  הֱוֵה גְבִיר לְאַחֶיךָ וְיִשְׁתַּחֲווּ לְךָ בְּנֵי אִמֶּךָ  אֹרֲרֶיךָ אָרוּר וּמְבָרֲכֶיךָ בָּרוּךְ: | הִנֵּה מִשְׁמַנֵּי הָאָרֶץ יִהְיֶה מוֹשָׁבֶךָ וּמִטַּל הַשָּׁמַיִם מֵעָל:  וְעַל חַרְבְּךָ תִחְיֶה  וְאֶת אָחִיךָ תַּעֲבֹד  וְהָיָה כַּאֲשֶׁר תָּרִיד וּפָרַקְתָּעֻלּוֹ מֵעַל צַוָּארֶךָ: |

1. השווה בין הברכה הראשונה - שקיבל יעקב במקום עשיו, לבין הברכה השנייה - שקיבל עשיו, וענה:

א. סמן במרקר את הביטויים הדומים בשתי הברכות.

ב. כתוב שני נושאים שמשותפים לשתי הברכות.

ג. מצא שני הבדלים בין הברכות.

****"וְהָיָה כַּאֲשֶׁר תָּרִיד וּפָרַקְתָּ עֻלּוֹ מֵעַל צַוָּארֶךָ" - באיזה תנאי?****

****בראשית כז****

**(לט) וַיַּעַן יִצְחָק אָבִיו וַיֹּאמֶר אֵלָיו הִנֵּה מִשְׁמַנֵּי הָאָרֶץ יִהְיֶה מוֹשָׁבֶךָ וּמִטַּל הַשָּׁמַיִם מֵעָל:**

**(מ) וְעַל חַרְבְּךָ תִחְיֶה וְאֶת אָחִיךָ תַּעֲבֹד וְהָיָה כַּאֲשֶׁר תָּרִיד וּפָרַקְתָּ עֻלּוֹ מֵעַל צַוָּארֶךָ:**

**בברכה לעשיו, יצחק מבשר לו שיעקב וזרעו ישלטו עליו ועל זרעו שנאמר: "וְאֶת אָחִיךָ תַּעֲבֹד", אלא שיהיו זמנים שבהם זרעו של עשיו יצליח להשתחרר מעולו של יעקב שנאמר: "וְהָיָה כַּאֲשֶׁר תָּרִיד וּפָרַקְתָּ עֻלּוֹ מֵעַל צַוָּארֶךָ". אך בברכה לא נאמר באיזה תנאי עשיו השתחרר מעולו ומשליטתו של יעקב, ננסה לענות על שאלה זו בעזרת פירוש של רש"י:**

****רש"י בראשית כז, מ****

**והיה כאשר תריד - לשון צער כמו "אריד בשיחי" (תהלים נה ג), כלומר כשיעברו ישראל את התורה, ויהיה לך פתחון פה (לשוב) להצטער על הברכות שנטל (יעקב ממך, הרי אז) " וּפָרַקְתָּ עֻלּוֹ" וגו':**

1. **לפי רש"י, מהו התנאי לכך שעשיו יוכל לפרוק מעליו את עולו של יעקב? ואיך תנאי זה נכנס ללשון הכתוב?**

* משטמת עשו ותוצאותיה - צאתו של יעקב לחרן

בראשית כז

(מא) וַיִּשְׂטֹם עֵשָׂו אֶת יַעֲקֹב עַל הַבְּרָכָה אֲשֶׁר בֵּרֲכוֹ אָבִיו וַיֹּאמֶר עֵשָׂו בְּלִבּוֹ יִקְרְבוּ יְמֵי אֵבֶל אָבִי וְאַהַרְגָה אֶת יַעֲקֹב אָחִי:

(מב) וַיֻּגַּד לְרִבְקָה אֶת דִּבְרֵי עֵשָׂו בְּנָהּ הַגָּדֹל

וַתִּשְׁלַח וַתִּקְרָא לְיַעֲקֹב בְּנָהּ הַקָּטָן וַתֹּאמֶר אֵלָיו הִנֵּה עֵשָׂו אָחִיךָ מִתְנַחֵם לְךָ לְהָרְגֶךָ:

(מג) וְעַתָּה בְנִי שְׁמַע בְּקֹלִי וְקוּם בְּרַח לְךָ אֶל לָבָן אָחִי חָרָנָה:

(מד) וְיָשַׁבְתָּ עִמּוֹ יָמִים אֲחָדִים עַד אֲשֶׁר תָּשׁוּב חֲמַת אָחִיךָ:

(מה) עַד שׁוּב אַף אָחִיךָ מִמְּךָ וְשָׁכַח אֵת אֲשֶׁר עָשִׂיתָ לּוֹ וְשָׁלַחְתִּי וּלְקַחְתִּיךָ מִשָּׁם לָמָה אֶשְׁכַּל גַּם שְׁנֵיכֶם יוֹם אֶחָד:

(מו) וַתֹּאמֶר רִבְקָה אֶל יִצְחָק

קַצְתִּי בְחַיַּי מִפְּנֵי בְּנוֹת חֵת אִם לֹקֵחַ יַעֲקֹב אִשָּׁה מִבְּנוֹת חֵת כָּאֵלֶּה מִבְּנוֹת הָאָרֶץ לָמָּה לִּי חַיִּים:

* העמק דבר

באשר לא רצתה רבקה להודיע ליצחק רישעת עשיו.

1. רבקה שולחת את יעקב לחרן, כדי להצילו מתוכניתו של עשיו.

א. השווה בין הנימוק שהיא נותנת ליעקב (פס' מב-מג), לעומת הנימוק שהיא נותנת ליצחק (פס' מו), מה ההבדל?

ב. מדוע היא אומרת ליצחק נימוק אחר? היעזר בפירושו של בעל "העמק דבר".

* הציווי והברכה של יצחק ליעקב לפני צאתו לחרן

בראשית כח

(א) וַיִּקְרָא יִצְחָק אֶל יַעֲקֹב וַיְבָרֶךְ אֹתוֹ וַיְצַוֵּהוּ וַיֹּאמֶר לוֹ לֹא תִקַּח אִשָּׁה מִבְּנוֹת כְּנָעַן:

(ב) קוּם לֵךְ פַּדֶּנָה אֲרָם בֵּיתָה בְתוּאֵל אֲבִי אִמֶּךָ וְקַח לְךָ מִשָּׁם אִשָּׁה מִבְּנוֹת לָבָן אֲחִי אִמֶּךָ:

(ג) וְאֵל שַׁדַּי יְבָרֵךְ אֹתְךָ וְיַפְרְךָ וְיַרְבֶּךָ וְהָיִיתָ לִקְהַל עַמִּים:

(ד) וְיִתֶּן לְךָ אֶת בִּרְכַּת אַבְרָהָם לְךָ וּלְזַרְעֲךָ אִתָּךְ לְרִשְׁתְּךָ אֶת אֶרֶץ מְגֻרֶיךָ אֲשֶׁר נָתַן אֱלֹהִים לְאַבְרָהָם:

(ה) וַיִּשְׁלַח יִצְחָק אֶת יַעֲקֹב וַיֵּלֶךְ פַּדֶּנָה אֲרָם אֶל לָבָן בֶּן בְּתוּאֵל הָאֲרַמִּי אֲחִי רִבְקָה אֵם יַעֲקֹב וְעֵשָׂו:

1. עיין בפרק כח פסוקים א-ה, וענה:

א. מדוע לדעתך יצחק אוסר על יעקב לקחת אישה **מבנות כנען**, ומצווה עליו לשאת אישה ממשפחתו **בחרן**?

ב. מהו תוכן הברכה שהוא נותן לו כעת? במה היא שונה משתי הברכות בפרק כז? מה ניתן ללמוד מכך?